晁补之
试院次韵呈兵部叶员外端礼并呈祠部陈员外元
盛世天休沓，真人宝历开。
太任当政闼，元老位公槐。
莫盛官人始，相从试士来。
鸣珂咸俊彦，索米独尘埃。
未叹官曹隔，多惭赏监陪。
成川须甽浍，崇厦要条枚。
文武中铨集，丹铅百卷堆。
豚鱼聊可辨，皮弁不应恢。
虎出争亡矢，蛇成屡夺杯。
调锺求雅滥，烈火试民瑰。
绿暗惊庭叶，朱明换律灰。
得枭夸艾捷，闻鹤悼坚摧。
茧绪谈飞麈，渑波酒挹罍。
赓酬皆绝韵，搜索病非才。
半是仙槎客，曾随禹浪雷。
遭时鱼奋角，失路剑生苔。
胆气冲星在，词源卷汉回。
声名改闾里，轩冕映舆台。
谖草怀堂北，灯花粲妇腮。
凉风吹枕梦，薄雨滞城隈。
号奏天官近，胪传御史催。
康衢骥鸣跃，归檐仆讙咍。
华省深扃钥，衡门翳草莱。
尚怀休假远，别语重裴徊。